 ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ደሃይ 6 ኣብ ልዕለይ ካሊእቲ ሰበይቲ ደሪቡ እየ ረኺበዮ 23 ጥቅምቲ 2017 ምንጪ ስእሊ, Fana Teklay ፋና ተኽላይ እበሃል ኣብ በይሩት ርእሰ ከተማ ሊባኖስ ሓምራ ኣብ ዝበሃል ከባቢ እየ ዝነብር ከመይ ኢለ ናብ ስደት ከምዝመፃኹ ከላልየኩም ኣብ ትግራይ ዞባ ሰሜናዊ ምዕራብ ወረዳ ታሕታ ቆራሮ ጣብያ ሰቐላ-ቆየፃ እየ ተወሊደን ዓብየን ክሳብ ታሽዓይ ክፍሊ ኩሉሰርሃን ሰመማን ኣብ ዝበሃል ከባቢ ካብ ገዛይ ንኽልተ ሰዓታት እናተጓዓዝኩ እየ ተማሂረ ጓል 11 ዓመት እንከለኹ ወለደይ ብዕድመ ምስዝዓብየኒ ሰብ ብመፅብዓ ኣመርዕዮሙኒ ንእሽቶ ስለዝነበርኩ ምንም ዝፈልጦ ነገር ኣይነበረን ድሕሪ ቑሩብ በዓል ቤተይ ናብ ኲናት ኢትዮ ኤርትራ ከይዱ ኣነ ከኣ ትምህርተይ ቀፂለ ስድርኡ ግን ንክመሃር ኣይፈተውለይን ፍቓደኛታት ኣይነበሩን ኣብ ትምህርቲ ዘይኮነስ ፎቖዶ ዝዕውል እዩ ዝመስሎም ነይሩ ምንም ክርድኡኒ ኣይከኣሉን በዚ ዝተላዕለ ኣብ ስድራ ክልቴና ዘይምርድዳእ ስለዝተፈጥረ ክፃወሮ ኣይከኣልኩን ብሰንኩ ድማ ብ1994 ዓመተ ምሕረት ናብ መቐለ ጠፊአ መፅየ ምስ ኣዝማደይ አዕሪፈ ግን ኣይጠዓመንን ወግሐ መሰየ ሓዳር ገዲፍኪ መፂእኺ እናበላ የሳቕቓኒ ነይረን ግና ካልእ ኣማራፂ ስለዘይነበረኒ ንኹሉ ፀይረ ይነብር ነይረ ድሕሪ 3 ዓመት ፍረ-ኣብዮት ኣብ ዝበሃል ቤት-ትምህርቲ መቐለ ታሽዓይ ክፍሊ ክመሃር ጀሚረ ሞራለይ ኣብ ዝተሰበረሉ ኣጆኺ ዝብለኒ ምስ ዝሰኣንኩሉ ኣጋጣሚ ምስ ካልእ ወዲ ኣዳም ተፋሊጠ ኣብቲ እዋን ዝረድአኒ ሰብ ስለዝነበረ ሓዳር መስሪተ ኣብ ልዕለይ ፅቡቕ ሓልዮት ነይርዎ ንክመሃር እውን የተባብዐኒ ነይሩ ድሕሪ ዓስራይ ክፍሊ ኣብ ኮሌጅ ሸባ ብኢንፎርሜሽን ቴክኖሎጂ ትምህርቲ ጀሚረ በዓል ገዛይ ብስራሕ ምኽንያት ናብ ኣዲስ ኣበባ ስለዝቐየረ ግና ናብኡ መፂአ እንተኾነ ኣብ መንጎ ምቅዳው ስኢንና ንኽወልድ ክቱር ባህጊ ነይሩኒ ንሱ ግን ኣይፈቕደለይን ምንጪ ስእሊ, Fana Teklay ጉዕዞ ስደት ናብ ኩዌት ኣብዝሓ መሓዙተይ ኣብ ወፃኢ እየን ነይረን ኣብ ዝተፈላለዩ ኣጋጣሚታት ዝሐሸ ህይወት ክርኢ ፅዕንቶ ይገብራለይ ነይረን ኣጋጣሚ ቪዛ ምስ ለኣኻላይ ከኣ ኣብ 2001 ዓም ድማ ናብ ስደት ኣምሪሐ ስደት ናብ ዓዲ ዓረብ - ናብ ኩዌት ኩዌት ከምቲ መጀመርታ ዝተፀበኽዋ ኣይረኸብክዋን ውሑዳት ሰባት ካብ ካልኦት ሰባት ሙሉእ ስፖንሰር እንተዘይረኺበን ኣብ ዝሐሸ ስራሕ ንኽሰርሓ ኣይክእላን መብዛሕተና ስደተኛታት ደቂ ኣንስትዮ ናይ ገዛ ስራሕ እየን ዝሰርሓ ኣነ እውን ኣብ እንዳ ሰብ ሰራሕተኛ ገዛ ኮይነ ብፈረቓ ድማ ኣብ እንዳ ፀጉሪ ስራሕ ጀሚረ እተን ንኽመፅእ ዘተባብዓኒ መሓዙተይ እኳ ኣይተቐበላንን ናይ መጀመርታ ስደተይ ብምዃኑ ካብ ስድራ ተፈሊኻ ምንባር ከቢዱኒ እቶም መሳርሕተይ ኣይፈልጦምንየ እሞ ድማ ብዘይፈልጦ ቋንቋ ዓውዓው ክብሉ ከለዉ ዝበልዑኒ ኮይኑ እዩ ዝስመዓኒ ነይሩ ኩሉ ነገር ፀልሚቱኒ ኩሉ ነገር ተጣዒስካ ዘይምለስ ኮይኑኒ ንኣስታት 7 ወርሒ ዝኸውን እናበኸኹ እየ ኣሕሊፈዮ ናብ ኩዌት ኣብ ዝኸድኩሉ እዋን ዋላ እኳ ራሕቒ ቦታ እንተነበረ በዓል ገዛይ ኣብ ዝሃለወ ይሃሉ ከይደወለለይ ኣይውዕልን ነይሩ ኩሉ ግዜ ንደዋወል ኣብ ኩዌት ዝነበረኒ ልዕሊ 3 ዓመት ፃንሒት ስደት ኣብቂዐ ሓዳር ኣለኒ ኢለ ናብ ሃገረይ እንትምለስ በዓል ገዛይ ንምርካብ ልዑል ሃንቀውታ እዩ ነይሩኒ በዓል ገዛይ ደስ ኢሉዎ ካብ መዕርፎ ነፈርቲ ተቐቢሉኒ ናብ ገዝኡ ወሲዱኒ ገዛይ ግና ክምቲ ዝገደፍክዎ ኣይፀንሐንን ናብ ገዛ እንትኣቱ ጓል ረኺበ ሰራሕተኝኡ ከምዝኾነት ነጊሩኒ ንዓ ድማ ኣነ ጓል ሓፍቱ ምዃነይ ነጊሩዋ ምስኣ ኣብ ሓደ ገዛ ውዒልና ንምሸቱ ግና ናብ ጭቕጭቕ ኣትዮም ለካ ካልአይቲ ጎባን እዩ ኣቐሚጡለይ ፀኒሑ ንካልኣይ ግዘ ብወዲ ኣዳም ተበዲለ ምንጪ ስእሊ, Fana Teklay ናተይ ህይወት ዕንክሊል እዩ ድሕሪ እዚ ክሰርሕ ከም ዘለኒ ወሲነ እንዳ ፀጉሪ ስልጠና ብምውሳድ ዘድሊ ኣቑሑት ብምምላእ ክሰርሕ እኳ እንተፈተንኩ ምንም ክረጋጋእ ግን ኣይከኣልኩን ውሽጠይ ሰላም ስኢነ ሰባት ቅድሚ ሕዚ ዝነበረኒ ፅቡቕ ሂወት ብምንፅፃር ሚፅ ሚፅ ክብሉኒ ጀሚሮም ኣብ ልዕሊ በደለይ ናይ ሰባት ምፀት ክፃወር ኣይከኣልኩን ኩሉ ነገር ንምርሳዕ ንባዕለይ ክርስዕ ነይሩኒ በዚ ድማ ዝገዛእክዎ ኣቑሑት ንሓንቲ መሓዛይ ሂበያ ዳግማይ ናብ ስደት ተመሊሰ - ናብ ስዑዲ ዓረብ ኣብ ስዑዲ ዓረብ ኣስታት 2 ዓመት ጥራሕ እየ ፀኒሐ ኣብኡ ኣብ ዝነበረኒ ፃንሒት እውን ኣብ እንዳ ሰብ ከም ናይ ገዛ ሰራሕተኛን ብፈረቓ ድማ ኣብ እንዳ ፀጉርን ክሰርሕ ጀሚረ ኣብ ዓዲ ከለኹ ዝበፅሐኒ ፆታዊ ጥቅዓት ካብ ማሕበረሰብ ይበፅሐኒ ዝነበረ ስነ ልቦናዊ ስብራትን ሓንሳብ ሂወት ስደት ኣሜን ኢለ ንክቕበሎ ገይሩኒ በዚ ድማ ሕዚ እውን ንዝሐሸ ናብራ ንሳልሳይ ግዜ ኣእጋረይ ናብ ስደት ኣልዒለየን ስደት ናብ ሊባኖስ ኣብ ሊባኖስ ምንባር ካብ ዝጅምር ክልተ ዓመታት ገይረ ኣለኹ ኣብ በይሩት እውን ኣብ እንዳ ሰብ እየ ዝሰርሕ ግና ዝሐሸ ክፍሊትን ናይ ስራሕ ሰዓትን ኣለኒ ኣብ ህይወተይ ሰለስተ ሃገራት ዓረብ ሰለስተ ስደት ርእየ ኣለኹ ኩነታት መነባብሮ ሰለስቲአን ሃገራት ሓደ እዩ መጀመርታ ክመፅእ ከለኹ ምግቦም ብጣዕሚ እዩ ዘሰክፈኒ ነይሩ ብፍላይ ድማ ምስቲ ዝዓበናሉ ማሕበረሰብ ናይ ሙስሊምን ናይ ክርስትያን ተባሂሉ ኣመጋግባና ይፈላለ ስለዝነበረ ፈለማ ኣብዚ መፂአ የፀግመኒ ነይሩ ብፍላይ ድማ ዓጎርያ ዝመስል ሽሪምፕ ዝበሃል ምግቦም ብጣዕሚ እዩ ዘፅልኣኒ ነይሩ ምንጪ ስእሊ, Fana Teklay ንዓና ኣማኺርክንዶ ኣምፂኽንአን ኢኽን? ኣብ በይሩት ብዙሓት ኢትዮጵያውያን ኣለዋ ብዙሕ ፀገም ከኣ እዩ ዘጋጥመን ብዙሓት ሓሚመን ዓቢደን ፎቖዶ ጎደናታት ክኸዳ ትርኢ ገሊአን ብኤጀንት መፂአን ብመሳርሕተን ይብደላእዚ ርኢና ናብ ቆንስል ኢትዮጵያ ኣብ ሊባኖስ ደዊልና ዝሰምዓና የለን ኣሕዋትና ፀገም ገጢምወን እንትንብሎም ንዓና ኣማኺርክንዶ ኣምፂኽንአን ኢኽን? እዮም ዝብሉና ምስ ናይ ካልኦት ሃገራት ዜጋታት ክንነፃፀር ኣይንኽእልን ቆንስላት ሃገረን ስለዝተሓባበሩወን ፅቡቕ ክፍሊትን ዕረፍትን እየን ዝረኽባ ንዓና ግና ከም ዜጋ መጠን ዝተሓባበረና ሰብ የለን ካብዚ ወፃኢ ኣብዚ ዘለና ኢትዮጵያውያን ስደተኛታት ነንባዕልና ንተሓባበር ኢና በዓላት ክህልዉ ከለዉ እንራኸበሎም ኣጋጣሚታት ኣለዉ ምስቲ ዘሎ ስደተኛ ፅቡቅ ግዜ እነሕልፈሎም ናይ ኢትዮጵያ ኣብያተ-ብልዒ እውን ኣለዉ ጊዜኺ ከመይ ተሕልፍዮ? ብኣብዝሓ ካብ ስራሕ ወፃኢ ዘሎ ግዘይ ዘሕልፎ መፅሓፍ ብምንባብ እዩ እቶም ዘስርሑኒ ሰባት እውን ውሑዳት ስደራ ስለዝኾኑ ነፃነት ይህቡኒ እዮም ካብኡ ድማ ኣብ በይሩት ናይ ኢትዮጵያ ኦርቶዶክስ ተዋህዶ ስለዘሎ ቤተክርስትያን ይኸይድ ንጉሆ ካብ መደቀስየይ ተላዒለ በረንዳ መስኮት ክኸፍት ከለኹ ኣብ ቅድመይ ባሕሪ እዩ ዝረኣየኒ ኣብ መረባይ እውን ባዕለይ ዝከናኸኖም ኣትክልቲ ኣለዉኒ እዚ ንመንፈሰይ ዕግበት ይፈጥረለይ ትማሊ ዘሕለፍክዎ ህይወት ኣጠንኪሩኒ እዩ ስለ ፅባሕ ከይተጨነቕኩ ሕጉስቲ ኮይነ ንምንባር እየ ዝፍትን ብፍላይ ድማ ኣብታ ዘላትኒ ግዜ ኣብ ዝተፈላለዩ ጉዳያት ኣብ ፌስቡክ ይነጥፍ በዚ ድማ ኣብ ፌስቡክ ዘፍረኽዎም ብዙሓት ጥዑማት መሓዙት ኣለዉኒ ብዝተኻእለኒ ሰሪሐ ካብ ዝረኽቦ መሃያይ መጻሕፍቲ ዓዲገ ናብ ኣብያተ ትምህርቲ ከወፊ ደስ ይብለኒ ምንጪ ስእሊ, Fana Teklay ኣብ ዝሓለፈ ዓመት 350 ብትግርኛ ዝተፃሕፉ መፃሕፍቲ ኣብ ዞባ ሰሜን ምዕራብ ትግራይ ናብ ዝርከቡ ኣብያተ ትምህርቲ ትግራይ ኣወፍየ ኣለኹ እዚ ብዙሕ ኮይኑ ኣይኮነን ገንዘብ እናሃለዎም ኣብ ዘውዕልዎ ንዝጠፍኦም ሰባት ኣለዉ እንተወሓደ ንዐኦም መርኣያ ክኸውን ይኽእል እዩ ኣብ ገጠራት ኣብ ዝርከባ ኣብያተ ትምህርቲ ሕፅረት መፅሓፍቲ ኣሎ ኣነ ብዝሓለፍኩሉ መገዲ ክሓልፉ የብሎምን ኢለ ስለ ዝኣምን እዩ ተምሃሪት ሻምናይ ክፍሊ እናሃለኹ ብካልኦት ዓይነታት ትምህርቲ ጎበዝ ዋላ እኳ እንተነበርኩ ኣብ ኣምሓርኛ ግና ይሰንፍ ነይረ በዚ ዝተናደደ ሓደ ዘመደይ ድማ እዚ ኩሉ መንገዲ ብእግሪ ተጓዒዝኪ እናተምሃርክስ ንምንታይ ብኣምሓርኛ ጥራሕ ትሰንፊ ኢሉ ዝነበረቶ ሓንቲ ደርሆ ሸይጡ መፅሓፍ ገዚኡለይ ብድሕሪኡ ነጥበይ እውን ፅቡቕ ኮይኑ እዛ ውህብቶ መፅሓፍ ንዑኡ ንእሽቶ እያ ንዓይ ግና ኣብ ህይወተይ ዘይርስዓን ንካልኦት መፅሓፍ ከበርክት ምኽንያት ዝኾነትኒ ውህብቶ እያ ካብ ብዙሕ ገንዘብ ንሓደ ሰብ ክተሐጉስ ምፍታን ብንእሽተይ ገንዘብ ሕብረተሰብ ዝጥቀመሉ ውህብቶ ምሃብ እዩ እቲ ዝበለፀ ዝያዳ ኩሉ ድማ እቶም መፅሓፍ ዝፅሕፉ ሰባት ይተባብዑ እንተኾይኑለይ ሕድሕድ መፅሓፍ ዝፀሓፈ መሓዛይ ክገዝኦ ደስ እብለኒ ብኣጋጣሚየ ናብራይ ኣብ ቶሮንቶ መስሪተ ኣብ ዓዲ ኮንኩ ኣብ ስደት ንዓይ ኩሉ ሓደ እዩ ዓዲ እንተኣተኹ ናይ ሰባት ምፀት እንተተሰደድካ ብድዐ ስደተኛታት እዩ ዝፀንሐካ ኩሉ በደል እዩ ኣብ ዓዲ ኮንኩ ኣብ ስደት ንዓይ ኩሉ ሓደ እዩ ብንፅፅር ግና እቲ ተሰዲደ ዝነብሮ ናብራ ይሓይሽ ኣብዚ ኮይነ እውን ግና ኣብ ዓደይ እቲ ኣብ እዋን ቁልዕነተይ ዘሕለፍክዎ ዘይተበረዘ ህይወትን ኣብ መቐለ እናሃለኹ ዘሕለፍክዎ እቲ ናይ መጀመርያ ሙቁር ግዜን እናፍቖ ኣብ ሕሉፍ ፅቡቕ ተዘክሮ ስለዘይብለይ ነቲ ናይ መፃኢ ህይወተይ እየ ዝናፍቕ ካልኦት ደቂ ኣንስትዮ ኣሕዋተይ ካባይ ክመሃራ ኣለወን ቅድሚ ናብ ሓዳር ምእታወን ሓዳር ዝገብረለን ሰብ ብዝግባእ ከፅንዕኦ ይግባእ ብኣብዝሓ ግዘ ሓዳር እናሕለፍካ እዩ ይበሃል ግና ኣብ ሓዳር ክሕለፉ ዘይኽእሉ ግድፈታት ክፍጠሩ ይኽእሉ ኣብ ልዕሌኻ ናብ ካልእ እናኸደ ከመይ ጌርካዩ ብይቕረታ ክሕለፍ ዝከኣል ሓንቲ ጓል ኣንስተይቲ ካብ ካልእ ብዝኾነ ኣይትንእስን ኩላትና ማዕረ ኢና ስለዝኾነ ድማ ናይቲ መፃምድኻ ባህሪ ቀዲምካ ምፍላጥ የድሊ እንተዘይኮይኑ ግና ከምዚ ዓይነት ጥፍኣት ሸለል ኢልካ ምሕላፍ በቲ ዝለመዶ ንኽቅፅል ዕድል ከም ምሃብ እዩ ምንጪ ስእሊ, Fana Teklay ባህጊ ፅባሕ ትማሊ ዘጋጠሙኒ ነገራት ኣብ ህይወተይ በሰላ ገዲፉ እዩ ትማሊ ናብ ዝነበርክዎ ህይወት ተመሊሰ ክኣቱ ኣይደልን ግና ኣብ ህይወተይ ብጣዕሚ ክህልወኒ ዝደልዮ ነገር እንተሃለወ ውላድ እዩ ግና ክሳብ ሕዚ ኣይኮነለይን ሓደ ነገር ግና ኣሎ ወድሰብ ቆልዓ ጥራሕ ኣይኮነን ዝወልድ ብፍላይ ጓል ኣንስተይቲ ብማህፀና ቆልዓ ጥራሕ ኣይኮነን ክትወልድ ዝግበኣ ብርእሳ ብዙሓት ነገራት ብምሕሳብ ንብዙሓት ፀገማት ዝፈትሑ ምህዞታት ክትወልድ ትኽእል እያ ብዙሓት ሓብሓቢ ዝሰኣኑ ህፃናት ኣለዉ ንዕኦም ምዕባይ ይከኣል እዩ ንሳቶም እውን ደቅና እዮም ንቐፃሊ ዋላ አነ ተሰዲደ ንካልኦት ዝተርፍ ስራሕ ክሰርሕ እደሊ ዓቕሚ ሃልዩኒ ምስ እግዚኣብሄር ፍቓድ ኣረጋውያንን ወለዶም ዝሰኣኑን ህፃናት ክሕብሕብ እደሊ ኣብዚ ኣብ ስደት ንርከብ ተጋሩ ኢሉ እውን ኢትዮጵያውያን ካብቲ ዘድልየና ግዚያዊ ነገር ካብ ምምላእ ብዝዘለለ ኣብ መንነትና ፅኑዕ እምነት ሃልዩና ንካልኦት ዝተርፍ ስራሕ ክንሰርሕ እደሊ እዚ ንምትግባር እውን ሓደ ሓደ ነገራት እሙክር እየ ትጥቀምሉ ዘለኹም መሳርሒ ኣይተቐበሎን መግለጺ ቪድዮ, ኣብ ዓዲ ኮንኩ ኣብ ስደት ዓዲ-ዓረብ ንዓይ ኩሉ ሓደ እዩ ኣብ ስደት ኮይነ ኣጋጢሙኒ ዝብሎ ፈተና እንተሃለወ ኣብ ስዑዲ ዓረብ እንከለኹ ብጣዕሚ ሓሚመ ነይረ ኣብ ስደት ነቢረስ ክሰርሕ እየ ዝብል ተስፋ ኣይነበረንን መጀመርታ ናብ ሊባኖስ ክመፅእ ከለኹ ኣብ መዳብውቲ ሶርያን እስራኤልን ይነብሩ ምስ ዝነበሩ ሰባት እየ ዝሰርሕ ነይረ እቲ ከባቢ ብጣዕሚ ዘፍርሕ ዱር እዩ ነይሩ ኩሉ ግዜ ወተሃደራት ጥራሕ ኢኻ ትርኢ ኣጋጣሚ ኮይኑ ሓደ መዓልቲ እቶም ዘስርሑኒ ሰባት ን3 ወርሒ ገዝኦም ገዲፎምለይ ገይሾም ኣብ ዘይፈልጦ ዓዲ ንበይነይ ክነብር ብጣዕሚ ከቢድ ነይሩ ተመሊሶም ምስ መፅኡ እውን ዳግማይ ብተመሳሳሊ ናብ ካልእ ዓዲ ክኸዱ ደልዮም እንደገና ንበይነይ ክዕፆ ኣይደለኹን ሻቡ ሓደ ነገር ክገብር ከምዘለኒ ወሲነ ካብቲ ገዛ ተሓቢአ ጠፊአ ወፂአ ንኣስታት 3 ሰዓታት ብዘይፈልጦ መገዲ ብለይቲ ጉዕዞ ጀሚረ ብለይቲ እሞ ድማ ብዝናብ እናበስበስኩ ናብ ከተማ ኣትየ እዚ ኣጋጣሚ ኣብ ስደት ዘይርስዖ ከቢድ ኣጋጣሚ እዩብድሕሪ እዚ እዩ ሓንቲ መሓዛይ ምስዚ ሕዚ ዝሰርሓሉ ዘለኹ ገዛ ዘራኸበትኒ ድንገት ሐዚ ካብ ዘለኹሉ ንባዕለይ ናብ ካልእ ከባቢ ምልኣኽ እንተዝኽእል ንባዕለይ ኣብ ትግራይ ሽረ ካብኡ ድማ ኣብ ከተማ መቐለ ምረኸብክዋ ን ላየን ፅጋብ ከም ዘውግዓታ ዜናታት ሕብረት ኣውሮጳ ኣብ ትግራይ ገበናት ኲናት ተፈጺሙ ክኸውን ከምዝኽእል ስክፍትኡ ገሊጹ16 ጥሪ 2021 ቦቢ ዋይን ንህይወተይን ህይወት በዓልቲ ገዛይን ተጨኒቐ ኣለኹቅድሚ 6 ሰዓታት ስለምንታይ ንፓትሪስ ሉሉምባ ምዝካር ኣድለየ?ቅድሚ 5 ሰዓታት ኣዘራረብቲ ዛዕባታት እናኸረረ ዝመጽእ ዘሎ ጎንጺ ዶብ ኢትዮጵያን ሱዳንን14 ጥሪ 2021 ክልል ኦሮሚያ መምህር ኪቲላ ጉዳታ ስለምንታይዩ ተረሺኑ?12 ጥሪ 2021 3:42 ቪድዮ, ብዛዕባ ፕረዚደንታዊ መረጻ ኡጋንዳ እንታይ ትፈልጡ?, ዕምሪ ፈነወ 3,4212 ጥሪ 2021 ኣብ ኣፍሪቃ ዘሎ መዓልታዊ ዝርገሐ ኮሮናቫይረስ ዘርኢ ሰሌዳ24 መጋቢት 2020 ሱዳን ኣብ መስርሕ ልዝብ ግድብ ሕዳሰ ኣይተሰማመዐትን11 ጥሪ 2021 ምስ ሱዳን ዘሎ ምስሕሓብ ዶብ ናብ ዝነበሮ ተመሊሱ ብሰላም ክፍታሕ ኣለዎ- ኢትዮጵያ7 ጥሪ 2021 ቦይንግ 737 ነፋሪት ኢንዶኔዥያ ዝወደቐትሉ ከባቢ ተፈሊጡ ተባሂሉ10 ጥሪ 2021 ኣብ ኣብያተ ማእሰርቲ ስዑዲ ዓረብ ዝሳቐዩ ኢትዮጵያውያን መንግስቲ ናብ ዓዶም ክመልሶም ይምሕጸኑ7 ጥሪ 2021 ኣቶ ጃዋር መሓመድ ዝርከቦም ክሱሳት ሎሚ ኣብ ቤት ፍርዲ ቀሪቦም12 ጥሪ 2021 ብብዝሒ ዝተነበ 1 ኣብ 50 ግዝኣታት ኣመሪካ ብኣጽዋር ዝተዓጀበ ተቓውሞ ከይካየድ ተሰጊኡ 2 ላዕለዎት መሪሕነት ህወሓት ትማሊ ናብ ቤት ፍርዲ ቀሪቦም 3 ወድብ ኣንጌላ መርክል ሓድሽ ኣቦ መንበር መሪጹ 4 ኡጋንዳ ፕረዚደንት ዩወሪ ሙሰቨኒ ከምዝተዓወተ ተገሊጹ 5 ቦቢ ዋይን ንህይወተይን ህይወት በዓልቲ ገዛይን ተጨኒቐ ኣለኹ 6 ሕብረት ኣውሮጳ ኣብ ትግራይ ገበናት ኲናት ተፈጺሙ ክኸውን ከምዝኽእል ስክፍትኡ ገሊጹ 7 ጣሊባን ኣባላቱ ብዙሓት ኣንስቲ ከይምርዓው ትእዛዝ ኣመሓላሊፉ 8 ኣብ ትግራይ ምሉእ ኣገልግሎታት መብራህትን ስልክን መዓስ ክጅምር ይኸውን? 